Tarybos reglamentas (EB) Nr. 1043/94,
1994 m balandžio 12 d.
iš dalies keičiantis Reglamentą (EB) Nr. 3680/93, nustatantį tam tikras žuvų išteklių apsaugos ir tvarkymo priemones reguliuojamame regione, kaip apibrėžta Konvencijoje dėl būsimo daugiašalio bendradarbiavimo Šiaurės Vakarų Atlanto žvejybos rajonuose
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 20 d. Tarybos reglamentą (EEB) Nr. 3760/92, sukuriantį Bendrijos žuvininkystės ir akvakultūros sistemą [1] ir ypač į jo 8 straipsnio 4 dalį,
atsižvelgdama į Komisijos pasiūlymą,
kadangi Reglamentu (EB) Nr. 3680/93 [2] valstybėms narėms 1994 metams nustatytos kvotos NAFO Reguliuojamame regione;
kadangi šios kvotos atitinka kasmetinėje NAFO sesijoje 1993 m. priimtus pasiūlymus;
kadangi NAFO Žuvininkystės komisija, atsižvelgdama į mokslinius įrodymus, patvirtinančius, kad labai didelę menkių išteklių biomasės dalį sudaro neverslinio dydžio žuvys, specialioje sesijoje 1994 m. vasario mėnesį priėmė pasiūlymą dėl menkių žvejybos NAFO dalyje 1994 m.;
kadangi NAFO Žuvininkystės komisija pasiūlė taikyti išlygą bendrai taisyklei, kad iš poliamido pagamintų tinklų akys turi būti ne mažesnio kaip 130 milimetrų dydžio;
kadangi todėl Reglamentas (EB) Nr. 3680/93 taisytinas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 3680/93 pataisomas šitaip:
1) po 4 straipsnio 1 dalies antros pastraipos įterpiama:
"Iš poliamidinio pluošto pagamintiems tinklams nustatomas mažiausias 120 milimetrų akių dydis. Laivuose, naudojančiuose iš šios medžiagos pagamintus tinklus, privalu turėti valstybės narės, kuriai jie priklauso, kompetentingų institucijų išduotus pažymėjimus, patvirtinančius, kad tinklams pagaminti naudotas poliamidinis pluoštas."
2) I priedo pirmas puslapis keičiamas šio reglamento priedu.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1994 m. balandžio 12 d.